इक गल्ल इत्थें काबले ज़िकर ऐ जे अंकल-संस्कृति ने साढ़े पर इन्ना उपकार जरूर कित्ता ऐ जे धर्म निरपेखता दा स्हेई रूप साढ़ै सामनै आई गेदा ऐ। इन्न लोकें दे दिलें थमां जात-पात ते धर्म दे बंधन दे बैह्म बी दूर करने दा सराह्ने जोग कम्म कीता ऐ। भाएं कोई जागत हिंदू होए जां मुसलमान जां सिक्ख जां होर कोई पर अपने बब्बे गी ओ डैडी आखियै गै कुआलङन ते मामे, चाचे, बूआ बगैरा गी अंकल ते आंटी आखियै गै बलाङन। भला ए अंकल संस्कृति दा साढ़े स’ब्बनी पर इक बड़ा भारा उपकार नेईं तां होर के ऐ? जेह्ड़ा कम्म विश्व-बंधुत्व दी भावना गी उजागर करने आलियां राष्ट्र संघ ते होर इयै नेहियां संस्थां नेईं करी सकदियां ओ कम्म अंकल-संस्कृति ने बिना कुसै बैह्म-मबासे ते नारे ते नारे-बाजियें दे पूरा करी दित्ती ऐ।